b'\n_START_ARTICLE_\nKuorotytt\xc3\xb6\n_START_SECTION_\nTaustaa\n_START_PARAGRAPH_\nKuorotytt\xc3\xb6-single oli tarkoitettu Y\xc3\xb6n vastaiskuksi toiselle porilaisyhtyeelle Dingolle, joka Kerj\xc3\xa4l\xc3\xa4isten valtakunta -albuminsa my\xc3\xb6t\xc3\xa4 oli syrj\xc3\xa4ytt\xc3\xa4nyt Y\xc3\xb6n Suomen suosituimman artistin paikalta. Yhtyeen aikaisemmasta tuotannosta poiketen se \xc3\xa4\xc3\xa4nitettiin Lemp\xc3\xa4\xc3\xa4l\xc3\xa4n MSL-studion sijaan Helsingiss\xc3\xa4 legendaarisella Finnvox-studiola ja tuottajaksi palkattiin maan huippunimiin lukeutunut T. T. Oksala. Lis\xc3\xa4ksi levy p\xc3\xa4\xc3\xa4tettiin julkaista normaalin seitsentuumaisen sijaan 12-tuumaisena maxisinglen\xc3\xa4. Nimikappaleelle saatiin vierailijaksi Belaboriksen laulaja Saara Soisalo, johon Y\xc3\xb6n j\xc3\xa4senet olivat tutustuneet Helsinkil\xc3\xa4isess\xc3\xa4 y\xc3\xb6kerhossa Oksalan esittelem\xc3\xa4n\xc3\xa4._NEWLINE_Toukokuussa 1985 julkaistu Kuorotytt\xc3\xb6 ei kuitenkaan nostanut Y\xc3\xb6t\xc3\xa4 takaisin Suomen suosituimmaksi yhtyeeksi, vaan Dingon single Kirjoitan pysyi listoilla sen yl\xc3\xa4puolella. Kuorotytt\xc3\xb6 k\xc3\xa4vi kes\xc3\xa4n aikana parhaimmillaan Seura-lehden kokoamalla singlelistalla sijalla 8 ja Suosikin listalla sijalla 13.'